钦定古今图书集成/历象汇编/岁功典/第040卷 > 清明日游新观音祠 王叔承
## 钦定古今图书集成/历象汇编/岁功典/第040卷 > 清明日游新观音祠 王叔承

一百六日春正浓，江村片水桃花通。兰桡双飞柳底
灭，船头细草摇轻红。女郎祠前美人集，骄春粉黛花
神泣。小姑倚嫂姊将妹，佛香惹袖朝云湿。竞舍金钗
铸善财，笑打流莺映花立。等闲倾尽吴儿国，玉骢彷
彿酒无色。百年日日宜清明，昨日无端送寒食。眼前
色界非非天，烟花梦断空遗钿。青原寡妇哭何事，日
暮东风吹纸钱。